**Informatīvais ziņojums „Par Ministru kabineta 2012.gada 24.janvāra sēdē (protokola Nr.5, 35§ 3.punkts) dotā uzdevuma izpildes gaitu”**

Ministru kabineta 2012.gada 24.janvāra sēdē (Prot.Nr.5, 35.§) tika izskatīts Ekonomikas ministrijas sagatavotais informatīvais ziņojums „Par privatizācijas ierosinājumu izskatīšanas gaitu”. Atbilstoši Ministru kabineta 2012.gada 24.janvāra sēdes protokollēmuma (Prot.Nr.5, 35.§) 3.punktā lemtajam Ekonomikas ministrijai tika uzdots iesniegt:

1) noteiktā kārtībā izskatīšanai Ministru kabinetā līdz 2012.gada 18.maijam tiesību aktu projektus par privatizācijā ierosinātajiem valsts īpašumu objektiem;

2) iesniegt tiesību aktu projektus par valsts īpašuma objektiem, par kuriem pašreiz norit tiesvedība sakarā ar strīdu par īpašuma tiesībām (īpašuma objektu atzīšanai par bezīpašnieka vai bezmantinieka mantu) izskatīšanai Ministru kabinetā četru mēnešu laikā no dienas, kad likumīgā spēkā stājies tiesas nolēmums vai notariāls akts.

Saskaņā ar Ministru kabineta 2013.gada 8.janvāra sēdes protokollēmuma (prot.Nr.2., 20.§) 3.2 apakšpunktā lemto, Ministru kabinets pagarināja Ministru kabineta 2012.gada 24.janvāra sēdes protokollēmuma (prot.Nr.5, 35. §) 3.punktā Ekonomikas ministrijai dotā uzdevuma izpildes termiņu līdz 2013.gada 30.aprīlim.

**1.Par valsts īpašuma objektu privatizācijas ierosinājumu izskatīšanas gaitu**

Atbilstoši Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – Privatizācijas pabeigšanas likums) 5.panta pirmajai daļai jebkura persona līdz 2006.gada 31.augustam varēja iesniegt valsts akciju sabiedrībā “Privatizācijas aģentūra” (turpmāk – Privatizācijas aģentūra) privatizācijas ierosinājumus par jebkuru valstij piederošo vai piekrītošu nekustamu īpašumu (izņemot dzīvojamās mājas) vai kapitāla daļu.

Saskaņā ar Privatizācijas pabeigšanas 6.panta otro daļu lēmumu par valstij piederošu nekustamo īpašumu, kapitāla daļu un neapbūvēta zemesgabala nodošanu privatizācijai vai pamatotu atteikumu par privatizācijas ierosinājuma noraidīšanu pieņem Ministru kabinets.

Ministru kabineta rīkojuma projektu par valsts īpašuma objekta, Privatizācijas pabeigšanas likuma 5.panta otrās daļas 2.punktā minētā apbūvēta, kā arī neapbūvēta zemesgabala nodošanu privatizācijai saskaņā ar Privatizācijas pabeigšanas likuma 6.panta pirmo daļu sagatavo Privatizācijas aģentūra un iesniedz Ekonomikas ministrijai, kura Ministru kabineta rīkojuma projektu iesniedz izskatīšanai Ministru kabineta sēdē atbilstoši noteiktajai kārtībai.

Ministru kabineta rīkojuma projektu atbilstoši Ministru kabineta 2009.gada 7.aprīļa noteikumiem Nr.300 “Ministru kabineta kārtības rullis” (turpmāk – Kārtības rullis) Ekonomikas ministrija izsludina Valsts sekretāru sanāksmē, kurā nosaka, ar kurām valsts institūcijām, t.sk. ministrijām, Kārtības rullī noteiktajā kārtībā dotais projekts jāsaskaņo.

Ja ministrija iebilst pret noteikta īpašuma nodošanu privatizācijai, jo īpašums ir nepieciešams valsts pārvaldes funkciju un uzdevumu veikšanai saskaņā ar Valsts pārvaldes iekārtas likumu, tā atzinumam pievieno Ministru kabineta rīkojuma projektu par atteikumu attiecīgo īpašumu nodot privatizācijai, kurā saskaņā ar Privatizācijas pabeigšanas likuma 6.panta piektajā daļā noteikto ir norādāms, kuras valsts pārvaldes funkcijas veikšanai vai kādas komercdarbības veikšanai attiecīgais īpašums ir nepieciešams.

Saskaņā ar Privatizācijas pabeigšanas likuma 6.panta piekto daļu tikai Ministru kabinets var pieņemt lēmumu par atteikumu nodot privatizācijai valsts īpašuma objektu, Privatizācijas pabeigšanas likuma 5.panta otrās daļas 2.punktā minēto apbūvētu zemesgabalu, kā arī neapbūvētu zemesgabalu.

Tā kā augstāk minētais Ministru kabineta rīkojuma projekts ir administratīvs akts, tam ir jāatbilst Administratīvā procesa likuma 67.panta otrajā daļā noteiktajām prasībām.

Ņemot vērā faktu, ka atbildīgo valsts institūciju atzinumiem pievienotie Ministru kabineta rīkojuma projekti par atteikumu nodot privatizācijai attiecīgu valsts īpašumu neatbilda noteiktajiem kritērijiem un bija izstrādāti juridiski nekorekti, ar Ministru prezidenta 2006.gada 28.februāra rīkojumu Nr.85 “Par darba grupu” (turpmāk – Rīkojums Nr.85) tika izveidota starpinstitūciju darba grupa (turpmāk – Darba grupa), kuras uzdevums bija nodrošināt vienveidīgu un atbilstoši juridiskās tehnikas prasībām noformētu Ministru kabineta rīkojuma projektu par atteikumu nodot privatizācijai valsts īpašuma objektu izstrādi, kā arī Privatizācijas pabeigšanas likuma 6.panta otrās daļas noteikumu izpildi un piemērošanu.

Darba grupā bija iekļauti Ekonomikas ministrijas, Tieslietu ministrijas, Privatizācijas aģentūras un Valsts kancelejas pārstāvji.

Darba grupas apstiprinātais Ministru kabineta rīkojuma projekts par atteikumu nodot privatizācijai valsts īpašuma objektu bija pievienots Ministru kabineta rīkojuma projektam par attiecīga valsts īpašuma objektu nodošanu privatizācijai un iesniegts izskatīšanai Ministru kabineta sēdē, kurā tika pieņemti gala lēmumi par attiecīgo valsts īpašuma objektu nodošanu privatizācijai, vai atteikumu nodot privatizācijai, saglabājot tos valsts īpašumā valsts pārvaldes funkciju vai valsts vai pašvaldību komercdarbības veikšanai saskaņā ar Valsts pārvaldes iekārtas likumu.

Darba grupa, izskatot sagatavotos projektus, vērtēja arī valsts institūciju sagatavoto pamatojumu atteikumam un, ja uzskatīja, ka attiecīgais valsts īpašums nebija nepieciešams valsts pārvaldes funkciju veikšanai, šo viedokli norādīja protokolā, kurš tika pievienots projektiem, nosūtot tos izskatīšanai Ministru kabineta sēdē. Ar Ministru prezidenta 2014.gada 10.jūlija rīkojumu Nr.256 „Par atsevišķu Ministru prezidenta rīkojumu atzīšanu par spēku zaudējušiem” 19.punktu Rīkojums Nr.85 tika atzīts par spēku zaudējušu.

Ministru kabinets vēl nav pieņēmis lēmumu par četriem privatizācijas ierosinājumiem, kas saņemti par valsts īpašuma objektiem. No tiem viens privatizācijas ierosinājums nav izskatīts, jo pašreiz norit tiesvedība par īpašuma tiesībām. Saskaņā ar Pabeigšanas likuma pārejas noteikumu 14.2punktu, ja laikā līdz šā likuma 6.panta otrajā daļā un pārejas noteikumu 12., 14. vai 14.1 punktā noteiktajam termiņam ir ierosināta un nav pabeigta tiesvedība sakarā ar strīdu par īpašuma tiesībām uz valsts īpašuma objektu vai neapbūvētu zemesgabalu vai to nostiprināšanu zemesgrāmatā, Ministru kabinets šā likuma 6.panta otrajā daļā minēto lēmumu par nodošanu privatizācijai vai pamatotu atteikumu nodot privatizācijai pieņem četru mēnešu laikā no dienas, kad likumīgā spēkā stājies tiesas nolēmums. Vienu rīkojuma projektu šobrīd nav iespējams tālāk virzīt, jo Izglītības un zinātnes ministrija nav ņēmusi savā uzskaitē (bilancē) valsts īpašuma objekta sastāvā esošo nekustamo īpašumu. Par vienu privatizācijai ierosinātu valsts īpašuma objektu ir sagatavots Ministru kabineta rīkojuma projekts un noteiktajā kārtībā tiek saskaņots ar iesaistītajām personām. Savukārt viens privatizācijas ierosinājums nav izskatīts, jo tā izskatīšanu pašreiz apgrūtina juridiskas problēmas, proti, pašvaldība nav sniegusi atzinumu par iespēju veikt zemesgabala reālo sadali.

**Privatizācijai ierosinātie valsts nekustamie īpašumi un iemesli, kas kavē Ministru kabineta lēmuma pieņemšanu:**

|  |  |  |  |
| --- | --- | --- | --- |
|  | **Objekta nosaukums, adrese** | **Valdītājs** | **Piezīmes** |
| 1. | Nekustamais īpašums Lomonosova ielā 1 k-13, Rīgā | Izglītības un zinātnes ministrija | Ar LR Augstākās tiesas Civillietu tiesu palātas 2012.gada 26.aprīļa spriedumu civillietā C04233708 (PAC-0266) tika pilnībā noraidīta sabiedrības ar ierobežotu atbildību „Jumak” (turpmāk – Nomnieks) prasība par īpašuma tiesību atzīšanu par daļu no nekustamā īpašuma - uz tenisa kortiem (būves kadastra apzīmējums 0100 046 2003 015). Nomnieks 2012.gada 14.jūnijā iesniedza kasācijas sūdzību par LR Augstākās tiesas Civillietu tiesu palātas 2012.gada 26.aprīļa spriedumu. Augstākās tiesas Senāta senatoru kolēģija 2013.gada 10.jūlijā noraidīja prasību, pieņemot nolēmumu par kasācijas tiesvedības neierosināšanu. Līdz ar to, 2013.gada 10.jūlijā stājās spēkā Augstākās Tiesas Civillietu tiesu palātas 2012.gada 26.aprīļa spriedums, ar kuru netika atzītas Nomnieka īpašuma tiesības uz Tenisa kortiem. Ievērojot spriedumā konstatēto, Valsts zemes dienests aktualizēja kadastra datus, nosakot, ka Tenisa kortiem „piederība nav noskaidrota”. Attiecīgi Ekonomikas ministrija sagatavoja Ministru kabineta rīkojuma projektu “Par valsts īpašuma objekta Lomonosova ielā 1, k-13, Rīgā, nodošanu privatizācijai” (turpmāk – Rīkojuma projekts) un uzsauca to Valsts sekretāru 2013.gada 12.septembra sanāksmē (Prot.Nr.36 2.§) (VSS-1728). Ņemot vērā Tieslietu ministrijas un Finanšu ministrijas izteiktos iebildumus, ka Nekustamā īpašuma kadastra informācijas sistēmā kā Tenisa kortu īpašnieks vēl joprojām neparādās valsts, Rīkojuma projektam tika pievienots Ministru kabineta protokollēmuma projekts (turpmāk – Protokollēmums), kas paredzēja uzdevumu Izglītības un zinātnes ministrijai pirms projekta pieņemšanas Ministru kabinetā ņemt Tenisa kortus savā valdījumā. Izglītības un zinātnes ministrija neatbalstīja Protokollēmuma tālāko virzību, norādot, ka Izglītības un zinātnes ministrijai dotajam uzdevumam nav tiesiska pamata. Rīkojuma projekts tika skatīts Ministru kabineta komitejas 2014.gada 19.maija sēdē(prot.Nr.18 1.§) (turpmāk – protokollēmums), kurā nolēma Rīkojuma projekta izskatīšanu atlikt. Vienlaicīgi, Izglītības un zinātnes ministrijai tika uzdots veikt nepieciešamās darbības nekustamā īpašuma (tenisa korti) Lomonosova ielā 1, Rīgā, īpašuma tiesību sakārtošanai un iesniegt Ekonomikas ministrijā attiecīgus dokumentus, kas apliecina minēto darbību veikšanu. Izglītības un zinātnes ministrija ir informējusi Ministru prezidenti par apstākļiem kādēļ šobrīd nav iespējams izpildīt protokollēmumā doto uzdevumu un lūgusi pagarināt tā izpildes termiņu līdz 2015.gada 31.decembrim. Minētā uzdevuma izpildes termiņš šobrīd ir pagarināts līdz 2015.gada 31.decembrim un attiecīgi Ekonomikas ministrija varēs nodrošināt Rīkojuma projekta tālāko virzību tikai pēc nepieciešamo dokumentu saņemšanas no Izglītības un zinātnes ministrijas. |
| 2. | Nekustamais īpašums Vikingu ielā 24A, Jūrmalā | Finanšu ministrija | Nekustamais īpašums (nekustamā īpašuma kadastra Nr.1300 003 070) Vikingu ielā 24A, Jūrmalā, sastāv no zemes vienības (zemes vienības kadastra apzīmējums 1300 003 0706) 0,6108 ha platībā un būves – krasta nostiprinājumiem (būves kadastra apzīmējums 1300 003 0706 003), kas nostiprināts zemesgrāmatā uz valsts vārda Finanšu ministrijas personā. Uz minētās zemes vienības atrodas vēl arī citai personai piederošas būves (būvju kadastra apzīmējumi1300 003 0706 001, 1300 003 0706 050, 1300 003 0706 051), kuras ir uzbūvējis nekustamā īpašuma nomnieks. Līdz ar to, lai varētu nodot privatizācijai nekustamo īpašumu, no tā ir nepieciešams nodalīt privātpersonas būvju uzturēšanai nepieciešamo zemi. Jūrmalas pilsētas dome Pilsētplānošanas nodaļas 2011.gada 21.decembra vēstulē Nr.14-1/2930 ir norādījusi, ka minēto zemes vienību var sadalīt, ņemot vērā Jūrmalas pilsētas teritorijas izmantošanas un apbūves noteikumu 4.nodaļā „Zemesgabalu veidošana un to lielumi” noteikto. Vienlaikus, ņemot vērā faktu, ka būve atrodas Valsts nozīmes pilsētbūvniecības pieminekļu aizsargjoslas teritorijā, papildus ir jāievēro Jūrmalas pilsētas teritorijas izmantošanas un apbūves noteikumu 8.8. nodaļas 8.8.1.punkts. Ņemot vērā minēto, Jūrmalas pilsētas dome nosūtīja informāciju pašvaldības īpašumu tiesiskās reģistrācijas un datu bāzes nodaļai ar nolūku izvērtēt un noteikt privātpersonai piederošo būvju uzturēšanai nepieciešamo zemes vienības platību. Līdz šim brīdim nav saņemta viennozīmīga Jūrmalas pilsētas domes atbilde par iespējām veikt nekustamā īpašuma sastāvā ietilpstošās zemes vienības reālo sadali, nodalot uz zemes vienības esošo, privātpersonai piederošo būvju uzturēšanai nepieciešamo zemi. Tā kā Jūrmalas dome ir apstiprinājusi jaunus Teritorijas izmantošanas un apbūves noteikumus, Privatizācijas aģentūra vēlreiz vērsīsies pie Jūrmalas domes ar lūgumu sniegt viedokli par iespējām atdalīt privātpersonai piederošo būvju uzturēšanai nepieciešamo zemes vienību. Pēc minētās zemes vienības nodalīšanas, tiks sagatavots attiecīgs Ministru kabineta rīkojuma projekts iesniegšanai Ministru kabineta sēdē. |
| 3. | Nekustamais īpašums „Zvejnieki” Rendas pagasts, Kuldīgas novads | Izglītības un zinātnes ministrija | Ekonomikas ministrija ar 2012.gada 27.augustā vēstuli Nr.231.2-3-8585 lūdza Izglītības un zinātnes ministriju sniegt precizētu informāciju par nekustamā īpašuma „Zvejnieki” Rendas pagastā, Kuldīgas novadā sastāvu. Ekonomikas ministrija ir saņēmusi Izglītības un zinātnes ministrijas 2012.gada 10.oktobra atbildes vēstuli Nr.01-10/4254, kurā, cita starpā, tiek lūgts nodrošināt atbilstošu tālāku rīcību, tajā skaitā sagatavot un virzīt izsludināšanai Valsts sekretāru sanāksmē Ministru kabineta rīkojuma projektu par nekustamā īpašuma nodošanu privatizācijai. Ministru kabineta rīkojuma projekts ir sagatavots un tiks iesniegts tuvākajā Valsts sekretāru sanāksmē.  |
| 4. | Nekustamais īpašums Mellužu ielā 31, Jūrmalā | Finanšu ministrija | Privatizācijas aģentūra ir iesniegusi tiesā pieteikumu par divu zemesgrāmatā neierakstītu ēku, kas atrodas uz zemes gabala Mellužu ielā 31, Jūrmalā, īpašumtiesību atzīšanu valstij. Tiesas sēde notika 2012.gada 9.oktobrī. Pieteikums par nekustamo īpašumu Mellužu ielā 31 tika atstāts bez izskatīšanas, jo pret juridiska fakta konstatēšanu iebilda Finanšu ministrija, iesniedzot blakus sūdzību par Rīgas pilsētas Vidzemes priekšpilsētas tiesas 2012.gada 10.oktobra lēmumu Civillietā Nr.C30738710 Privatizācijas aģentūras pieteikumā par juridiska fakta konstatēšanu lietā ar ieinteresētajām personām LR Finanšu ministriju, Jūrmalas pilsētas domi, Jūrmalas pilsētas brīvprātīgo Ugunsdzēsēju biedrību. Ar Rīgas pilsētas Vidzemes priekšpilsētas tiesas 2014.gada 26.februāra spriedumu civillietā Nr.C30738710 (tiesas spriedums stājies likumīgā spēkā 2014.gada 15.aprīlī) nolemts apmierināt Privatizācijas aģentūras pieteikumu un konstatēt juridisko faktu, ka ēkas, kas atrodas uz zemes gabala Mellužu ielā 31, Jūrmalā ir bezīpašnieka manta, kas piekritīga valstij. Privatizācijas aģentūra, saskaņā ar Ministru kabineta 2013.gada 26.novembra noteikumu Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” (turpmāk – Noteikumi) 2.punktu, pēc tiesas sprieduma spēkā stāšanās ir paziņojusi to Valsts ieņēmumu dienestam un nosūtījusi attiecīgā sprieduma noraksta apliecinātu kopiju. Informācija par minētā īpašuma ņemšanu valsts uzskaitē nav saņemta. Pēc informācijas saņemšanas tiks sagatavots Ministru kabineta rīkojuma projekts un noteiktā kārtībā tiks uzsaukts izskatīšanai Valsts sekretāru sanāksmē. |

**2. Privatizācijas ierosinājumu izskatīšanas gaita par ierosināto bezīpašnieka mantu**

Izpildot Ministru kabineta 2008.gada 13.novembra rīkojumu Nr.714 „Par valsts akciju sabiedrības „Privatizācijas aģentūra” pilnvarošanu apzināt īpašuma objektus, par kuriem ir saņemti privatizācijas ierosinājumi”, Ministra kabineta 2010.gada 21.aprīļa rīkojumu Nr.221 ”Par valsts akciju sabiedrības „Privatizācijas aģentūra” pilnvarošanu apzināt īpašuma objektus, par kuriem ir saņemti privatizācijas ierosinājumi” un Ministra kabineta 2010.gada 21.aprīļa rīkojumu Nr.222 „Par valsts akciju sabiedrības „Privatizācijas aģentūra”” pilnvarošanu apzināt īpašuma objektus, par kuriem ir saņemti privatizācijas ierosinājumi”, Privatizācijas aģentūra ir pilnvarota Latvijas Republikas vārdā vērsties tiesā vai pie notāra, lai veiktu nepieciešamās darbības 79 (septiņdesmit deviņu) īpašuma objektu atzīšanai par bezīpašnieka vai bezmantinieka mantu. Par minētajiem objektiem ir saņemti privatizācijas ierosinājumi, bet īpašuma tiesības nav noskaidrotas, līdz ar to pirms lēmuma pieņemšanas par to nodošanu privatizācijai ir jākonstatē juridisks fakts, ka īpašumi piekrīt valstij. Pēc tiesas nolēmuma pieņemšanas vai notariālā akta izdošanas par īpašuma atzīšanu par bezīpašnieka vai bezmantinieka mantu, saskaņā ar Privatizācijas pabeigšanas likuma pārejas noteikumu 14.² punktu, Ministru kabinets lēmumu par īpašuma objektu nodošanu privatizācijai vai pamatotu atteikumu nodot privatizācijai pieņems četru mēnešu laikā no dienas, kad likumīgā spēkā stājies tiesas nolēmums vai notariāls akts par īpašuma atzīšanu par bezīpašnieka vai bezmantinieka mantu.

Atbilstoši Privatizācijas aģentūras sniegtajai informācijai, izpildot minēto uzdevumu Privatizācijas aģentūra:

- par 12 (divpadsmit) īpašuma objektiem nav vērsusies tiesā, jo minētie īpašuma objekti pieder pašvaldībai vai privātpersonai vai arī konstatēts, ka būve dabā neeksistē. Saskaņā ar Privatizācijas pabeigšanas likuma 6.pantu privatizācijas ierosinājumi par pašvaldībai piederošajiem īpašuma objektiem ir pārsūtīti attiecīgajām pašvaldībām atbilstoša lēmuma pieņemšanai.

- par 67 (sešdesmit septiņiem) īpašuma objektiem ir vērsusies tiesā, lai konstatētu juridisku faktu un atzītu minētos objektus par bezīpašnieka mantu, kas ir piekritīga valstij, t.sk.:

• 53 (piecdesmit trijos) gadījumos tiesvedība ir noslēgusies un ir stājies spēkā tiesas nolēmums, ar kuru nolemts apmierināt Privatizācijas aģentūras pieteikumu un konstatēt juridisko faktu, ka nekustamais īpašums ir bezīpašnieka lieta, kas piekritīga valstij;

• 13 (trīspadsmit) gadījumos Privatizācijas aģentūras pieteikums ir atstāts bez izskatīšanas, pamatojoties uz Civilprocesa likuma 258.pantu, jo sevišķās tiesāšanās kārtībā izskatāmajā lietā radies strīds par tiesībām un šis strīds izšķirams tiesā prasības kārtībā. Ministru kabinets Privatizācijas aģentūrai ir devis pilnvarojumu Latvijas Republikas vārdā vērsties tiesā par bezstrīdus gadījumiem. Attiecīgi šajos 13 gadījumos Privatizācijas aģentūrai nav Ministru kabineta pilnvarojuma pārstāvēt valsts intereses tiesā. Līdz ar to Privatizācijas aģentūras pārstāvji pašlaik vērtē attiecīgās tiesā izskatāmās lietas pēc būtības un brīdī, kad tiks atrasts pieņemamākais risinājums, Privatizācijas aģentūra sagatavos atbilstošu dokumenta projektu un ar Ekonomikas ministrijas starpniecību to iesniegs izskatīšanai Ministru kabinetā.

• 1 (vienā) gadījumā tiesvedība ir noslēgusies 2014.gada 30.septembrī, apmierinot Privatizācijas aģentūras prasību un konstatējot juridisko faktu, ka īpašuma objekts ir bezīpašnieka lieta, kas piekritīga valstij. Tiesas nolēmums līdz šim nav stājies likumīgā spēkā.

Visos 53 (piecdesmit trijos) gadījumos, kuros tiesvedība ir noslēgusies un ir stājies spēkā tiesas nolēmums, ar kuru konstatē juridisko faktu, ka īpašuma objekts ir bezīpašnieka lieta, kas piekritīga valstij, Privatizācijas aģentūra saskaņā ar Ministru kabineta 2006.gada 25.aprīļa noteikumu Nr.315 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” (Noteikumi bija spēkā līdz 2014.gada 1.janvārim. No 2014.gada 1.janvāra ir spēkā Ministru kabineta 2013.gada 26.novembra noteikumi Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”) 4.punktu, pēc tiesas sprieduma spēkā stāšanās ir ziņojusi Valsts ieņēmumu dienestam par minēto faktu un nosūtījusi attiecīgā sprieduma noraksta kopiju. Visos gadījumos Valsts ieņēmumu dienests ir ņēmis uzskaitē valstij piekritīgo mantu.

No šiem 53 (piecdesmit trijiem) gadījumiem, kuros tiesvedība ir noslēgusies, 41 (četrdesmit vienā) gadījumā īpašuma objekti ir privatizējami saskaņā ar likumu „Par valsts un pašvaldību īpašuma objektu privatizāciju” un par tiem Ministru kabinetā iesniedzami tiesību aktu projekti par valsts īpašuma objektu nodošanu privatizācijai:

* 19 (deviņpadsmit) gadījumos Ministru kabineta rīkojuma projekts par valsts īpašuma objekta nodošanu privatizācijai ir iesniegts Ministru kabinetā un par tiem ir pieņemts attiecīgs lēmums (t.i. Ministru kabineta rīkojuma projekts par valsts īpašuma objekta nodošanu privatizācijai);
* 8 (astoņos) gadījumos Ministru kabineta rīkojuma projekts par valsts īpašuma objekta nodošanu privatizācijai ir uzsaukts Valsts sekretāru sanāksmē. No tiem 3 (trīs) rīkojumu projektu tālāko virzību kavē Tieslietu un Finanšu ministriju izteiktie iebildumi, ka pirms Rīkojuma projektu tālākās virzībās valsts īpašuma objektu sastāvā ietilpstošās būves ir nepieciešams reģistrēt Kadastrā. No tiem 1 (vienā) gadījumā pret tā tālāku virzīšanu iebilst Vides aizsardzības un reģionālās attīstības ministrija, jo attiecīgais nekustamais īpašums ir nepieciešams pašvaldībai autonomo funkciju veikšanai.
* 8 (astoņos) gadījumos Ministru kabineta rīkojuma projekti tiek gatavoti iesniegšanai tuvākajā Valsts sekretāru sanāksmē. No tiem 4 (četros) gadījumos to virzību izskatīšanai Valsts sekretāru sanāksmē kavē Tieslietu un Finanšu ministriju iepriekš izteiktie iebildumi par līdzīgiem projektiem par to, ka to sastāvā esošās būves ir nepieciešams reģistrēt Kadastrā;
* 6 gadījumos (sešos) gadījumos Ministru kabineta rīkojuma projekti par valsts īpašuma objekta nodošanu privatizācijai ir sagatavošanā Privatizācijas aģentūrā.

No 12 (divpadsmit) gadījumiem, kuros tiesvedība ir noslēgusies, īpašuma objekti ir atzīti par nododamiem Privatizācijas aģentūrai privatizācijai vai atsavināšanai saskaņā ar likumu „Par valsts un pašvaldību dzīvojamo māju privatizāciju” vai Publiskas personas mantas atsavināšanas likumu. Visos gadījumos privatizācijas ierosinātāji ir informēti par privatizācijas ierosinājumu izskatīšanu. No tiem:

- 3 (trīs) gadījumos ir sagatavots un noteiktā kārtībā tiek saskaņoti ar iesaistītajām institūcijām Ministru kabineta rīkojuma projekts par valsts dzīvojamās mājas nodošanu privatizācijai;

- 5 (piecos) gadījumos ir sagatavots un noteiktā kārtībā tiek saskaņoti ar iesaistītajām institūcijām Ministru kabineta rīkojuma projekts par valstij piekritīgās dzīvojamās mājas nodošanu pašvaldības īpašumā. Viens Ministru kabineta rīkojuma projekts tiek saskaņots ar iesaistītajām institūcijām. Savukārt 4 (četros) gadījumos Ministru kabinets ir pieņēmis Ministru kabineta rīkojumus par valstij piekritīgās dzīvojamās mājas nodošanu pašvaldības īpašumā;

- 4 (četros) gadījumos Ministru kabinets ir pieņēmis Ministru kabineta rīkojuma projekts par valstij piekritīgā nekustamā īpašuma ierakstīšanu zemesgrāmatā uz valsts vārda un pārdošanu.

**Ekonomikas ministrs V.Dombrovskis**

**Vīza:**

**Valsts sekretārs M.Lazdovskis**

06.10.2014. 15:36

2733

Drāke

67013162, Martins.Drake@em.gov.lv